Rosa Lund (EL), 2025-12-02:
Undskyld, jeg troede, at der ville være korte bemærkninger til fru Mette Abildgaard, og derfor nåede jeg lige at tage et bolsje i munden.
I Enhedslisten har vi sagt det samme igen og igen: Retten til privatliv er en grundlæggende frihedsrettighed i et demokrati.
Hvis staten vil gribe ind, skal det kun ske, når der er en konkret begrundelse, når der er klare regler og en stærk kontrol.
Men det er desværre ikke den udvikling, vi har set i Danmark.
Overvågning er ikke længere undtagelsen, det er ved at blive normalen.
Lag for lag har staten fået nye muligheder for at indsamle og analysere data om borgerne, uden at retssikkerheden eller den demokratiske kontrol er fulgt med.
Vi har set, at regeringen arbejder for at give PET endnu bredere adgang til borgernes data, at forslag om chatkontrol kommer til at fylde meget, og at det danske kompromis, som vi ellers i Enhedslisten syntes var et godt kompromis, desværre blev afslået af EU.
Det stiller jo nu spørgsmålet til os herinde i Folketinget om, hvad vi så vil gøre med det oprindelige forslag, der ligger fra EU's side, når nu det danske kompromis ikke blev accepteret
Samtidig har vi i perioder set brugen af ulovlig logning af teledata, ligesom vi gang på gang herinde i Folketingssalen har behandlet lovforslag om kameraovervågning i det offentlige rum.
Fælles for de tiltag er, at de øger statens adgang til oplysninger om helt almindelige mennesker – ofte uden konkret mistanke og uden reelt samtykke.
Samtidig betyder brugen af private leverandører og kommrcielle cloudtjenester, at store datamængder i praksis bliver tilgængelige langt bredere, end borgerne tror.
Det øger risikoen for misbrug, for tyveri og for læk.
Kort sagt: Jo mere data, staten indsamler, jo flere steder kan den data også ende.
Når vi taler om chatkontrol f.eks., taler vi om forslag, der kan føre til automatisk scanning af borgernes private beskeder.
Jeg siger ikke, det er sådan, det ender, men det er det, vi står i lige nu.
Når vi taler om telelogning, taler vi i praksis om, at der igen og igen har været konflikt med EU-retten fordi den bygger på generelt og ikkemistankebaseret registrering af al kommunikation og bevægelsesmønstre.
Når vi så taler om PET-loven, taler vi om adgang til store dasæt, også med meget følsomme oplysninger, som kan analyseres af avancerede teknologier, uden at borgeren nogen sinde får at vide, at deres data har været en del af det, og uden at vi i Folketinget her, i hvert fald indtil videre, har kunnet få at vide, hvad det er for nogle private firmaer, man samarbejder med for at indsamle disse data.
Med kunstig intelligens oveni kan personer nu identificeres på optagelser, selv uden at ansigtet kan ses.
Det er ikke kun politiet, der kan det.
Enhver, der har adgang til private kameraer – fra butikker til Tesla-producenter – kan i dag i praksis foretage denne genkendelse i det offentlige rum.
Det er den samlede udvikling, som vi gerne vil have, at der bliver nedsat en privatlivskommission til at kigge på.
Jeg forstår sagtens de hensyn, som flere af regeringsordførerne har fremført her talerstolen – det forstår jeg sagtens.
Det er det, vi har sagt i Enhedslisten hele tiden om ansigtsgenkendelse.
Grunden til, at det er vigtigt at få nedsat en privatlivskommission, er, at det er vigtigt at se de her ting samlet og i deres helhed.
Det kan jeg egentlig ikke forstå at man er så meget imod eller bange for i regeringen, altså at vi nedsætter en kommission, som kigger på alle de her forslag i deres helhed, og hvordan vi hver gang ligesom skærer et lille stykke ind i retten til privatliv.
Hvad for en effekt har det så samlet set, for der har været mange lovforslag om mange politiske forslag og mange forhandlinger, hvor det er det, der er sket?
Det er egentlig – i al stilfærdighed har jeg næsten lyst til at sige –
det, vi beder om der samlet bliver kigget på og undersøgt af nogle fagligheder, som ikke, uden at sige noget om mine gode kollegaer herinde i Folketinget, er nogle fagligheder, som eksisterer blandt de valgte medlemmer.
Derfor er vi i Enhedslisten med til at fremsætte det her forslag.
Tak for ordet.